નવી દિલ્હી- સંસદનું ચોમાસું સત્ર આ વખતે 18 જુલાઈથી શરુ થશે અને 10 ઓગસ્ટ સુધી ચાલશે. કેન્દ્રીય ગૃહપ્રધાન રાજનાથ સિંહની અધ્યક્ષતામાં મળેલી સંસદીય સમિતિની બેઠકમાં આ ભલામણ કરવામાં આવી હતી. હવે રાષ્ટ્રપતિ આ અંગે સત્તાવાર રીતે સત્ર બોલાવશે. સંસદીય બાબતોના પ્રધાન અનંત કુમારે પત્રકાર પરિષદમાં જણાવ્યું હતું કે, આ વખતના ચોમાસું સત્રમાં લગભગ 18 દિવસ કામકાજના રહેશે. આ વખતના ચોમાસું સત્રમાં સરકારનો પ્રયાસ કેટલાક મહત્વના પડતર ખરડાઓ પર રહેશે. જેને પસાર કરાવવા સરકારની પ્રાથમિકતા હશે. બીજી તરફ આગામી વર્ષે દેશમાં યોજાનારી લોકસભાની ચૂંટણી પહેલા સરકારને ઘેરવા દરેક વિપક્ષ પણ પુરી તૈયારી સાથે પ્રયાસ કરશે. આ સત્રમાં કામકાજના કુલ 18 દિવસ હશે. જેમાં OBC માટે રાષ્ટ્રીય આયોગને બંધારણીય દરજ્જો આપવાનું બિલ અને ત્રણ તલાક જેવા બિલ પર દેશની નજર રહેશે.